बिहार के पश्चिमी चंपारण जिले के वाल्मीकि टाइगर रिजर्व क्षेत्र में आने वाले पर्यटक अब हाथी की सवारी कर सकेंगे, इसके साथ ही गंडक नदी में नौका विहार का भी आनंद ले सकेंगे। वाल्मीकि व्याघ्र संरक्षण न्यास की शासी परिषद की बैठक में न्यास के अध्यक्ष डिप्टी सीएम सह पर्यावरण व वन मंत्री सुशील कुमार मोदी ने पर्यटकों को आकर्षित करने के लिए आश्रयणी में सस्ती दर पर आवासीय व परिभ्रमण की सुविधा उपलब्ध कराने का निर्देश दिया है। इको टूरिज्म को बढ़ावा देने के लिए गंडक में नौका विहार, राफ्टिंग व हाथी की सवारी की व्यवस्था और वर्क फोर्स के तौर पर प्रबंधक से लेकर लेखा पदाधिकारी, माली आदि के 43 पदों पर नियोजन का निर्णय लिया गया, ताकि स्थानीय लोगों को समायोजित कर पर्यटकों को बेहतर सुविधा मुहैया करायी जा सके।